Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 495/12/8806	Košice, 19.11.2012
EEČ : 2-65-277-2012

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V presne nezistenej dobe od mesiaca marec 2012 do mesiaca máj 2012 v obci Beniakovce, okres XXXXX - okolie, po nadviazaní známosti a po vzbudení dôvery u poškodenej pod zámienkou, že predmetné veci a hotovosť potrebuje pre svoju prácu, pričom on už údajne nemôže predmetné veci z Telekomu vybrať, pretože tam má pozdĺžnosti, podvodným konaním vylákal od poškodenej XXXXX 2 ks mobilné telefóny a to Sony Ericsson X8 v hodnote 250 €, HTC Wildfire S  white v hodnote 250 €, tablet  s internetom zn. Samsung v hodnote 550 €, notebook zn. Acer v hodnote 500 €, notebook zn. Asus v hodnote 200 € a finančné hotovosti v celkovej výške 2.000 €, čím týmto konaním uviedol poškodenú XXXXX do omylu a spôsobil jej celkovú škodu vo výške 3.750 €,

lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením vyšetrovateľa OR PZ, Odboru kriminálnej polície, XXXXX - okolie sp. zn. ČVS:ORP-286/OEK-KS-2012 zo dňa 09. 08. 2012 bolo vznesené obvinenie XXXXX pre prečin podvodu podľa § 221 ods. 1, ods. 2/ Trestného zákona na tom skutkovom základe ako je uvedené vo výrokovej časti tohto uznesenia.  

	Vyšetrovateľ PZ predložil dňa 23. 10. 2012 na tunajšiu prokuratúru vyšetrovací spis s návrhom na zastavenie trestného stíhania podľa § 215 ods. 1 písm. d/ Trestného poriadku s poukazom na § 9 ods. 1 písm. d/ Trestného poriadku.

Po preskúmaní návrhu vyšetrovateľa ako aj samotného vyšetrovacieho spisu som jeho návrh akceptoval. 

	V priebehu vyšetrovania bol zabezpečený úmrtný list, z ktorého je zrejmé, že obv. XXXXXa dňa 09. 08. 2012 zomrel.

Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. d/ Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

Vzhľadom k tomu bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho doručenia prostredníctvom tunajšej prokuratúry na Krajskú prokuratúru v Košiciach.
Sťažnosť má odkladný účinok.

JUDr. Aurel Rečičár
prokurátor